**Šurabil** (perz. شورابیل, također i *Šur-Ab* ili *Šurabi*, dosl. *rasolska voda*) je slano jezero u pokrajini Ardabilskoj pokrajini na sjeverozapadu Irana, oko 2,0 km jugozapadno od centra grada Ardabila. Jezero ima površinu do 170 ha, dubinu do 10 m i volumen do 14,000.000 m³, no navedene vrijednosti kao i salinitet mogu oscilirati ovisno o godišnjem dobu i navodnjavanju iz Baleklu-Čaja. Nadmorska visina jezera iznosi 1365 m, a vodom se prirodnim putem napaja prvenstveno padalinama i lokalnim brdskim potocima koji mu pritječu sa sjevera. Područja oko jezera sve se više urbaniziraju i danas se uz njegove obale nalazi niz obrazovnih, kulturnih, stambenih, rekreacijskih i turisitčkih objekata.

Geografija
----------

*Glavni članak: Geografija Irana*
Šurabil se nalazi na krajnjim sjevernim padinama brdovitog lanca smještenog između Sabalana i Tališkog masiva koji se pružna u smjeru sjeveroistok−jugozapad. Jezero je tektonskog porijekla i njegova kotlina oblikovana je tokom ranog kvartara, dok se voda akumulirala kroz posljednje ledeno doba zahvaljujući količini padalina većoj od evaporacije. Podloga jezera sastoji se uglavnom od karbonatne gline s argilitom, iznad koje se na zapadu nalaze sedimenti pijeska. Zapadna podloga jezera sastoji se od gipsa i anihidrita, a istočna od travertinskih stijena. Oko 700 m sjeverozapadno od Šurabila protječe rijeka Baleklu-Čaj, a oko 2,9 km istočno nalazi se susjedno umjetno jezero Pilas-e Sahran-Gol. Oblik jezera je izdužen i proteže se dužinom od 2,2 km u smjeru sjeveroistok−jugozapad, a širina mu oscilira između 0,65 i 1,05 km. Litoralni pojas najstrmiji je prema sjeverozapadu odnosno najblaži prema jugu gdje se nalaze aluvijalne terase oblikovane sezonskim potokom. Površina mu iznosi do 1,7 km², a nadmorska visina 1365 m.

Širenjem Ardabila krajem 20. vijeka područja sjeverno i istočno od jezera su urbanizirana, a taj se proces nastavlja i dan danas. Uz istočnu obalu nalazi se kampus Univerziteta *Mohakek Ardabili* u sklopu kojeg se nalazi i univerzitetska biblioteka, dok su uz sjevernoistočnu obalu smješteni muzej i Ardabilska centralna biblioteka. Zapadno od jezera nalazi se gradsko naselje Šahrak Naderi, južno Šahrak Kosar sa stambenim objektima, a uz sjevernu obalu smješteni su park, rekreacijski i zabavni sadržaji. Početkom 21. vijeka pokrenut je veliki projekt uređenja obale i pripadajućih sadržaja na koji se planira utrošiti oko 750,000.000 USD. Jezero okružuje Šurabilska ulica koja se na sjeveroistoku nadovezuje na aveniju Danešgah, odnosno prema jugozapadu na državnu cestu 16.

Hidrologija
-----------

Šurabil se hidrološki tradicionalno klasificira pod kaspijski sliv, a uži sliv s Šurabilom u žarištu obuhvaća usko područje od oko 25 km² i proteže se oko 18 km prema brdskom jugu. Granični slivovi uključuju porječje Ardabil-Ruda (uključujući sliv umjetnog jezera Pilas-e Sahran-Gola) na istoku, te porječje Baleklu-Čaja na zapadu s kojim je najviše hidrogeološki povezan. Obje navedene rijeke pritoci su Karasua koji se preko Arasa i Kure nadovezuje na Kaspijsko jezero. Nadmorska visina na području jezerskog sliva kreće se od 1365 do najviše 1830 m na južnom brdskom lancu, a njime prevladava sredozemna klima (Csa) s prosječnom godišnjom količinom padalina od 300 mm. Prosječna temperatura zraka kreće se od najmanje −7,9°C tokom januara do najviših 25°C u julu. Tokom najhladnijih zima površina jezera zaleđena je od decembra do marta. Šurabil je do 2000-ih godina bio jedno od devet jezera s najvišim stupnjem saliniteta i njegove obale bile su prekrivene debelim naslagama soli (uglavnom CaCO3 i MgCO3) koje je lokalno stanovništvo koristilo u terapeutske svrhe. Međutim, izgradnjom kanala kojim je povezan sa slatkovodnim Baleklu-Čajom, njegove limnološke osobine bitno su promijenjene. Usporedno istraživanje kakvoće vode iz 2009. u odnosu na 1999. godinu pokazala su smanjenje ukupne otopljene tvari bikarbonata (HCO3) sa 5,5 na 3,5 mEq/L, kalcija (Cl) 95 na 3,1, natrija (Na) 109 na 7,1, magnezija (Mg) 35,5 na 2,2, te sulfata (SO4) 71 na 3,5 mEq/L. Najveća prirodna dubina zbog navodnjavanja Baleklu-Čaja povećana je sa 8,07 na 10 m, a volumen na maksimalnih 14,000.000 m³. Vrijednosti pH kreću se iznad 7,0, a tlo sadrži 3,0 – 12% organskog materijala. Na jezeru je izmjereno prirodno ionizirajuće zračenje od prosječno 331 μSv/h (min. 120; maks. 707 μSv/h).

Flora i fauna
-------------

*Glavni članci: Flora i fauna Irana*
Flora i fauna Šurabila određene su prvenstveno visokim stupnjem saliniteta, a u novije vrijeme bitnu ulogu igraju urbanizacija i drugi ljudski čimbenici. Široko rasprostranjena biljka u okolici jezera je aromatska *Trigonella caerulea* iz porodice mahunarki. Šurabil je migracijska stranica brojnim pticama selicama koje uključuju i desetak jedinki žutokljunih (*Cygnus cygnus*) i crvenokljunih labudova (*Cygnus olor*), te 180 patka ledara (*Clangula hyemalis*) koje ga posjećuju tokom zime.


|  |  |  |
| --- | --- | --- |
| Barski rak(Astacus leptodactylus) |  | Barski rak(Astacus leptodactylus) |
| Barski rak(*Astacus leptodactylus*) |  | Crvenokljuni labud(*Cygnus olor*) |

U jezeru je identificirano pet koljena odnosno 54 roda fitoplanktona. Njihova gustoća najveća je tokom ljeta, a prevladavajući taksoni su *Chlorophyta* (62,5%), *Cyanophyta* (33,5%), *Bacillariophyta* (3,5%), *Euglenophyta* (0,4%) i *Pyrrophyta* (0,1%). Među šurabilskim zooplanktonima identificirana su tri koljena odnosno 26 rodova čija je gustoća također najveća tokom ljeta, a najzastupljeniji taksoni su *Ciliophora* (51%), *Rotatoria* (43,8%), te *Arthropoda*, *Copepoda* i *Cladocera* (zajedno 5,1%). Hidrobiološka istraživanja pokazuju da je Šurabil nekada imao potencijal i prikladne planktonske vrste za hranjenje ribe. Identificirani planktoni prema sistematici su:

* *Bacillariophyta* − *Achnanthes*, *Amphiprora*, *Caloneis*, *Cocconeis*, *Coscinodiscus*, *Cyclotella*, *Cymatopleura*, *Cymbella*, *Diatoma*, *Diploneis*, *Epithemia*, *Gomphonema*, *Navicula*, *Nitzschia*, *Rhoicosphenia*, *Rhopalodia*, *Stephanodiscus*, *Surirella* i *Synedra*.
* *Chlorophyta* − *Actinastrum*, *Ankistrodesmus*, *Binuclearia*, *Carteria*, *Coelastrum*, *Closterium*, *Codatella*, *Cosmarium*, *Dictyosphaerium*, *Franceia*, *Golenkinia*, *Kirchneriella*, *Micractinium*, *Oocyctis*, *Pandorina*, *Pediastrum*, *Scenedesmus*, *Tetrastrum* i *Tetraedron*.
* *Cyanophyta* − *Anabaena*, *Anabaenopsis*, *Chroococcus*, *Lyngbya*, *Microcystis*, *Oscillatoria*, *Phormidium*, *Romeria* i *Spirulina*.
* *Euglenophyta* − *Euglena*, *Phacus*, *Trachelomonas* i *Strombomonas*.
* *Pyrrophyta* − *Cryptomonas*, *Gymnodinium* i *Peridinium*.
* *Rhizopoda* − *Arcella*, *Cyphoderia* i *Difflugia*.
* *Ciliophora* − *Coleps*, *Paramicium*, *Strombidium*, *Tintinnidium*, *Tintinnopsis*, *Vorticella* i *Ciliata*.
* *Rotatoria* − *Asplanchna*, *Brachoinus*, *Cephalodella*, *Filinia*, *Keratella*, *Lepadella*, *Notholca*, *Polyarthra*, *Pompholyx*, *Proalides*, *Rotaria*, *Synchaeta* i *Trichocerca*.
* *Cladocera* − *Bosmina*, *Daphnia*, *Moina* i *Cladocera emberyoni*.
* *Copepoda* − *Cyclops* i *Naupli copepoda*.
* *Rotifera* − *Brachionus calyciflorus*, *Brachionus plicatilis* i *Hexarthra*.

Zbog povećanja bioraznolikosti i razvoja sportskog ribolova, u Šurabilu je 2012. godine introducirano 100.000 jedinki prilagodljive kalifornijske pastrve (*Oncorhynchus mykiss*). Između 2002. i 2006. godine u jezero je pušteno i 15.000 jedinki barskog raka (*Astacus leptodactylus*). Prvo mitarenje kod muških jedinki započinje u maju kada se temperatura vode penje do 14°C i završava sredinom juna, a drugo muško i ujedno prvo žensko počinje u oktobru kada temperatura iznosi oko 17°C. Njihovo razmnožavanje počinje u decembru i traje do sredine juna. Kasnih 1980-ih u jezeru je zabilježena partenogenetska artemija koja se danas smatra izumrlom.

Popularna kultura
-----------------

U popularnoj kulturi, Šurabil se pojavljuje kao jedno od glavnih mjesta radnje *Simfonije mrtvih* (perz. *Samfoni-e mordagān*; engl. prijevod *Symphony of the Dead*), novele iranskog književnika A. Maroufija iz 1989. godine. Glavni likovi izmišljene priče su dva brata − pjesnik Aidin Urhani koji je zbog trovanja izgubio razum i oronuo luta kavanama uz obale Šurabila, te Urhan koji ga truje i opsjednut je njegovim ubojstvom. Jezero pri završetku radnje postaje mjestom zločina.

Povezano
--------

* Geografija Irana
* Popis iranskih jezera

Literatura
----------

* (`en`) Abatzopoulos, Theodore John; Agh, Naser; Van Stappen, Gilbert; Razavi Rouhani, Seyed Mehdi; Sorgeloos, Patrick (2006.). *Artemia sites in Iran*. Journal of the Marine Biological Association of the United Kingdom. **LXXXVI. 2**. Cambridge: Cambridge University Press. str. 299.-307. DOI:10.1017/S0025315406013154. ISSN 0025-3154. OCLC 358712748.
* (`en`) Abdolmaleki, Shahram; Ghaninezhad, Davud; Nahrevar, Reza; Sayed Rahim, M.; Khedmati, Kambiz; Nourouzi, H. A.; Rastin, Rajab (2009.). *Population Dynamics and Reproductive Biology of Crayfish (Astacus leptodactylus, Eschscholtz, 1823) in Shorabil Lake (Ardabil Province), Northwest of Iran*. Iranian Scientific Fisheries Journal. **XVIII. 3**. Tehran: Iranian Fisheries Research Organization. str. 109.-118. ISSN 1026-1354. OCLC 183208049.
* (`en`) Agh, Naser (2007.). *Characterization of Artemia Populations from Iran*. Ghent: Ghent University. str. 9. 12. 14. 20.-23. i 108. ISBN 9789059891746. OCLC 209842787. Arhivirano iz originala na datum 2010-08-20. Pristupljeno 2013-05-10.
* (`en`) Ahmadi, Mohammad Reza (1987.). „First report of Artemia occurrence in Shurabil Lake (Iran)". u: Sorgeloos, Patrick; Decleir, Walter. *Ecology, culturing, use in aquaculture*. Artemia Research and its Applications. **III**. Wetteren: Universa Press. str. 143.-144. OCLC 492482851.
* (`en`) Amini, Hamid; Sehhatisabet, Mohammad E. (2007.). *Wintering Populations of Swans in Iran*. Podoces. **II. 2**. Karaj: Wildlife Network and Bird Conservation Society of Iran. str. 113.-121. ISSN 1735-6725. OCLC 494511863.
* (`en`) Badrzadeh, Mikaeil; Ghafarzadeh-Namazi, Leili (2009.). *Trigonella caerulea (Fabaceae), an aromatic plant from Ardabil province, Iran*. Iranian Journal of Botany. **XV. 1**. Tehran: Research Institute of Forests and Rangelands (RIFR). str. 82.-84. ISSN 1029-788X.
* (`en`) Hazrati, Sadegh; Naghizadeh Baghi, Abbas; Sadeghi, Hadi; Barak, Manouchehr; Zivari, Sahar; Rahimzadeh, Soheila (2012.). *Investigation of natural effective gamma dose rates case study: Ardebil Province in Iran*. Iranian Journal of Environmental Health Sciences & Engineering. **IX. 1**. Tehran: University of Medical Sciences. str. 1.-6. ISSN 1735-2746. OCLC 4906282378.
* (`en`) Karimdoust, Shahriyar; Ardebili, Leila (2012.). *Geochemical Evaluation Sediments and Water of Shurabil Lake, Northwest of Iran*. International Research Journal of Applied and Basic Sciences (IRJABS). **III. 13**. Salt Lake City: Academic Information Press. str. 2876.-2878. ISSN 2251-838X. Arhivirano iz originala na datum 2016-03-05. Pristupljeno 2013-05-10.
* (`en`)(`fa`) Mortazavi, Reza; Pirsamady, Hossein; Ghafouri, Mohammad Reza (2011.) [1977.]. *Study and Therapeutic Uses of the Water and the Mud of Shurabil Lake (Ardabil)*. Journal of Faculty of Engineering. **XXXVI**. Tehran: University of Tehran. str. 124.-135. ISSN 1026-0803. [*mrtav link*]
* (`en`)(`fa`) Sabkara, Jalill; Makaremi, Marzieh (2011.). *Surveying the Density and Distribution of Plankton and their Role in Shorabil (Ardabil) Lake*. Journal of Biology Science. **XVI. 1**. Lahijan: Islamic Azad University. str. 31.-46. ISSN 2008-5982. OCLC 699472935.
* (`en`) Sehhatisabet, Mohammad E.; Musavi, Seyed Babak; Bakhtiari, Parviz; Moghaddas, Daryoush; Hamidi, Nader; Nezami, Bagher; Khaleghizadeh, Abolghasem (2006.). *Further significant extensions of migrant distribution and breeding and wintering ranges in Iran for over sixty species*. Sandgrouse. **XXVIII. 2**. Bedfordshire: Ornithological Society of the Middle East. str. 146.-155. ISSN 0260-4736. OCLC 199675577. Arhivirano iz originala na datum 2012-03-07. Pristupljeno 2013-05-10.
* (`en`) Yavari, Houra (14. 9. 2012.). *Samfoni-e Mordagān*. Encyclopædia Iranica. New York: Columbia University.

Vanjske veze
------------

* (`fa`)(`en`) Shorabil Lake

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Šurabil** |